google/wiki40b huggingface dataset:
Σημαία της Νορβηγίας

Η σημαία της Νορβηγίας είναι κόκκινη με έναν μπλε σκανδιναβικό σταυρό με άσπρο περίγραμμα, ο οποίος προεκτείνεται και στις άκρες της σημαίας. Το κατακόρυφο μέρος του σταυρού μετακινείται στην πλευρά που κυματίζει η σημαία, όπως είναι η Σημαία της Δανίας. Οι αναλογίες της σημαίας είναι 22:16 και της κρατικής σημαίας 27:16, ή 6:1:2:1:6:11 οριζόντια και 6:1:2:1:6 κάθετα.

Ιστορία

Είναι δύσκολο να προσδιορίσουμε πώς ήταν η παλαιότερη σημαία της Νορβηγίας. Στη διάρκεια των αρχαίων χρόνων, οι χώρες δε χρησιμοποιούσαν σημαίες. Μόνο οι βασιλείς είχαν σημαίες, όπως και άλλοι ηγεμόνες, σε μάχες Ο Ολάφ ο Άγιος χρησιμοποίησε ένα ερπετό μέσα σε λευκή σφραγίδα στη μάχη του Νεσγιάρ. Πριν από αυτά χρησιμοποιούνταν το κοράκι και ο δράκοντας. Ο Ίνγκε χρησιμοποιούσε ένα κόκκινο λιοντάρι, ενώ ο Σβέρε έναν χρυσό και κόκκινο αετό.
Από το 16ο αιώνα μέχρι το 1814 η Νορβηγία χρησιμοποιούσε την αυτή σημαία με τη Δανία, καθώς αποτελούσαν ένωση.
Το 1814 η ανεξάρτητη Νοβηγία καθιέρωσε τη σημαία της Δανίας με το λιοντάρι της Νορβηγίας σε τετράγωνο. Η σημαία αυτή ήταν σε χρήση ως το 1821. Το 1821 σχεδιάστηκε από το βουλευτή Φρέντρικ Μέλτσερ μια ξεχωριστή σημαία της Νορβηγίας, η οποία υιοθετήθηκε από το Κοινοβούλιο στις 21 Ιουλίου του 1821. Ωστόσο ο Βασιλιάς αρνήθηκε να καθιερώσει τη σημαία ως επίσημη αν και ενέκρινε το σχέδιο. Έτσι, ως το 1838 η νορβηγική σημαία χρησιμοποιούνταν μόνο στις βόρειες θάλασσες. Το 1844 ένα σύμβολο της ένωσης υιοθετήθηκε και χρησιμοποιήθηκε ως σημαία από κοινού με τη Σουηδία. Επειδή έμοιαζε με σαλάτα ρέγγας, ονομάστηκε «σαλάτα ρέγγας». Το σύμβολο αυτό καταργήθηκε το 1898. Η πρώτη «καθαρή» σημαία υιοθετήθηκε το 1899, ωστόσο το σύμβολο της ένωσης παρέμεινε στις πολεμικές σημαίες ως το 1905, οπότε διαλύθηκε η ένωση. Η Σουηδία διατήρησε το σύμβολο της «σαλάτας ρέγγας» σε όλες τις σημαίες ως το 1905.

Σύμβολα

Ο Σταυρός είναι χριστιανικός και ακολουθεί την παράδοση άλλων σκανδιναβικών χωρών, όπως η Δανία και η Σουηδία. Η επιλογή των χρωμάτων υποδηλώνει τη δημοκρατία, καθώς τα χρώματα αυτά (κόκκινο, λευκό, μπλε) χρησιμοποιούνται κυρίως από δημοκρατικές χώρες, όπως η Ολλανδία, το Ηνωμένο Βασίλειο, η Γαλλία και οι ΗΠΑ. Το σχέδιο του Μέλτσερ αναφέρεται επίσης στη σημαία της Δανίας, η οποία είναι κόκκινη και λευκή. Ο γαλάζιος σταυρός ήταν πιθανότατα μια αναφορά στο μπλε της σουηδικής σημαίας.
Εθνική Λίχτενσταϊν (ποδόσφαιρο ανδρών)

Ιστορία

Η ομάδα δεν έχει να επιδείξει μεγάλες επιτυχίες αν εξαιρέσει κανείς την νίκη επί της Λιθουανίας με 2-0 για τα προκριματικά του Euro 2012, την ισοπαλία με την Πορτογαλία καθώς και άλλες σποραδικές νίκες ή ισοπαλίες απέναντι σε ισχυρότερους αντιπάλους.
Ο πρώτος αγώνας της ομάδας έγινε το 1984 εναντίον της Ελβετίας και έληξε 1-0 υπέρ των Ελβετών.
Αφρο-Ιρανοί

Ιστορία

Το δουλεμπόριο του Ινδικού Ωκεανού ήταν πολύπλευρο και άλλαζε με την πάροδο του χρόνου. Για να ανταποκριθούν στη ζήτηση για ομαδική εργασία, οι μαύροι σκλάβοι που συλλαμβάνονταν από Άραβες δουλεμπόρους πωλούνταν σε αθροιστικά μεγάλους αριθμούς κατά τους αιώνες στον Περσικό Κόλπο, την Αίγυπτο, την Αραβία, την Ινδία, την Άπω Ανατολή, τα νησιά του Ινδικού Ωκεανού και την Αιθιοπία.
Κατά τη διάρκεια της δυναστείας Κατζάρ, πολλά πλούσια νοικοκυριά εισήγαγαν Μαύρες Αφρικανές γυναίκες και παιδιά ως σκλάβους για να εκτελούν οικιακή εργασία. Αυτή η εργατική δουλεία πραγματοποιούνταν αποκλειστικά από τους Ζαντζ, οι οποίοι ήταν λαοί που μιλούσαν γλώσσες Μπαντού και ζούσαν κατά μήκος της ακτής της Νοτιοανατολικής Αφρικής, σε μια περιοχή που περιλαμβάνει περίπου τη σύγχρονη Τανζανία, τη Μοζαμβίκη και το Μαλάουι. Ωστόσο, ο Μοχαμμάντ Σαχ Κατζάρ, υπό βρετανική πίεση, εξέδωσε ένα φιρμάνι που κατέστειλε το εμπόριο σκλάβων το 1848.
Ιερός Ναός Αγίου Αντωνίου (Ξηροκάμπι Κυδωνίας)

Ιερός Ναός Αγίου Αντωνίου (Ξηροκάμπι Κυδωνίας). Κτισμένος κατά την ύστερη βενετοκρατία (16ος αι.), ο ναός του Αγίου Αντωνίου βρίσκεται στον οικισμό Ξηροκάμπι Κυδωνίας. Πρόκειται για έναν μονόχωρο,  καμαροσκέπαστο ναό, πανομοιότυπο αρχιτεκτονικά με αυτόν της Μεταμόρφωσης του Σωτήρα στον Ντερέ. Οι πλευρές του καταλήγουν σε αετώματα, εκ των οποίων το δυτικό ήταν διαμορφωμένο για την τοποθέτηση κωδωνοστασίου, όμως καταστράφηκε με την πάροδο του χρόνου. Σύμφωνα με την απογραφή του 1637, ήταν μετόχι της μονής Γωνιάς με 22 μοναχούς. Σήμερα ο ναός έχει αναπαλαιωθεί.
Ιουστίνος Α΄

Βιογραφία

Κατά τη διάρκεια της θητείας του ιδρύθηκε η δυναστεία που περιελάμβανε τον ανιψιό του και μετέπειτα αυτοκράτορα Ιουστινιανό Α΄.
Ο Ιουστίνος δέχτηκε το χρίσμα του διαδόχου από τον προηγούμενο αυτοκράτορα Αναστάσιο Α΄, στου οποίου την φρουρά υπηρετούσε. Ορισμένες μάλιστα πηγές αναφέρουν ότι η επιλογή του είχε γίνει με βάση διάφορες προλήψεις του γηραιού Αναστάσιου. Ήταν ταπεινής καταγωγής από τη Θράκη. Παρά το ότι ήταν αμόρφωτος, ήταν άξιος και ικανός στρατιωτικός. Φαίνεται πώς ήταν επίσης αρκετά πονηρός και ευέλικτος στην πολιτική, και σίγουρα φιλόδοξος, όπως απέδειξε από τον τρόπο που χειρίστηκε το θέμα της ανάληψης της εξουσίας. Επί των ημερών του συντάχτηκαν νόμοι που περιόριζαν την επιρροή της παλαιάς τάξης των Βυζαντινών ευγενών.
Μαζί του είχε πάντα τον ανιψιό του Ιουστινιανό, ο οποίος αποτελούσε το βασικό του σύμβουλο. Υπό τις οδηγίες του ανιψιού του, επούλωσε το σχίσμα μεταξύ των Εκκλησιών της Ρώμης και της Κωνσταντινούπολης, που είχε προκύψει με το αμοιβαίο ανάθεμα επί Αναστασίου.
Πέθανε το 527 από καρκίνο, έχοντας ήδη ορίσει διάδοχο τον αγαπημένο του ανιψιό.
Σημαία του Γκέρνσεϊ

Η σημερινή σημαία του Γκέρνσεϊ καθιερώθηκε το 1985 και αποτελείται από τον κόκκινο σταυρό του Αγίου Γεωργίου με έναν επιπρόσθετο χρυσό σταυρό μέσα στον ερυθρό. Η αλλαγή υπαγορεύτηκε εξαιτίας σύγχυσης σε διεθνείς αθλητικές διοργανώσεις αναφορικά με τους διαγωνιζομένους από το Γκέρνσεϊ και την Αγγλία, επειδή είχαν ίδια σημαία. Ο χρυσός σταυρός αντιπροσωπεύει το Δούκα Γουλιέλμο της Νορμανδίας, ο οποίος, κατά την παράδοση είχε τέτοιο σταυρό στη Μάχη του Άστινγκς. Ο Πάπας Αλέξανδρος Β΄ του είχε χαρίσει τον εν λόγω σταυρό. Μια κόκκινη σημαία με το σταυρό στο μέρος που κυματίζει χρησιμοποιείται ως σημαία των πολιτών.
Η προηγούμενη σημαία του Γκέρνσεϊ ήταν ο σταυρός του Αγίου Γεωργίου. υπάρχουν μαρτυρίες για ύπαρξη προηγούμενης σημαίας στην κτήση, σε χρήση στα μέσα του 19ου αιώνα. Αυτή η σημαία ήταν ο σταυρός του Αγίου Γεωργίου σε φόντο αποτελούμενο από κυανόλευκα τετράγωνα, με τη σημαία του Ηνωμένου Βασιλείου στο μεγάλο τετράγωνο πλαίσιο. Ωστόσο για τη χρήση και για το αν ήταν επίσημη σημαία υπάρχουν μόνο πρόχειρες υποθέσεις.
Αγαλματίδιο ανθρώπου (Μητροπολιτικό Μουσείο Τέχνης, αρ. 74.51.5576)

Περιγραφή

Το χάλκινο αγαλματάκι έχει ύψος 7 εκατοστά. Παρουσιάζει μια ανδρική ανθρώπινη μορφή με λεπτό ψηλό σώμα και μακρά σκέλη. Τα άνω άκρα είναι τεταμένα μπροστά και χαμηλά, και μακρυά από το σώμα. Τα κάτω σκέλη είναι ανοιχτά και στηρίζουν το βάρος του σώματος. Δεν γνωρίζουμε αν πατάει στο έδαφος. Κάτω από τις πατούσες καταλήγει σε αιχμές με τις οποίες προφανώς στηριζόταν σε βάση.

Ερμηνεία και ιστορική τοποθέτηση

Η πρώιμη απλοϊκή τεχνική έχει ομοιότητες με άλλα ευρήματα στην Ολυμπία και αλλού.
Αράλ (Σιντζιάνγκ)

Ιστορία

Η πόλη δημιουργήθηκε από την εταιρεία παραγωγής και κατασκευής του Σιντζιάνγκ ως μέσο μετανάστευσης Κινέζων Χαν στην επαρχία. Το Αράλ αποσχίστηκε από την επαρχία Ακσού και έγινε πόλη, το 2002 και έχει σταθερή πληθυσμιακή αύξηση, με πληθυσμό 166.205 το 2010. 

Εκπαίδευση

Το Αράλ είναι το κέντρο του πανεπιστημίου Ταρίμ. 

Γεωγραφία

Επισήμως, έχει έκταση 5.258,739 τετραγωνικά χιλιόμετρα Συνορεύει με ορεινές περιοχές στα βόρεια και βορειοδυτικά και με την έρημο Τακλαμακάν ανατολικά και νότια.
VIP

Προφέρεται Βι άι πι ή "βιπ" και γράφεται V.I.P. ή VIP Πρόκειται για διεθνή όρο ο οποίος προέρχεται από τα αρχικά των αγγλικών λέξεων "Very Important Person" («Πολύ Σημαντικό Πρόσωπο»). Στον πληθυντικό αναφέρεται ως βιπς (V.I.Ps).
Όπως προσδιορίζεται ο όρος αυτός και από την ερμηνεία του, χρησιμοποιείται κυρίως στον χαρακτηρισμό σημαντικών προσώπων που μετακινούνται σε χώρους που πιθανόν να μην είναι γνωστοί και ν΄ απαιτείται κάποια ιδιαίτερη προσοχή ή ταχύτερη διευκόλυνση. Συνήθως τέτοιοι χώροι μπορεί να είναι ειδικές αίθουσες, αίθουσα V.I.P., αεροδρομίων, τουριστικών λιμένων, μεγάλων ξενοδοχειακών μονάδων κ.λπ.
Ό όρος αυτός πρωτοεμφανίστηκε στην Ελλάδα στη δεκαετία του 1960, όταν η «τράνζιτ» διέλευση υψηλόβαθμων προσώπων από το αεροδρόμιο του Ελληνικού άρχισε ν΄ αυξάνει με την αλματώδη τότε ανάπτυξη των αεροπορικών συγκοινωνιών. Μάλιστα στο ξενοδοχείο «Άθενς Χίλτον» όποτε κατέλυε τέτοιο πρόσωπο, ως «Βι άι πι» χαρακτηριζόταν και ολόκληρος ο όροφος του καταλύματος τέτοιου προσώπου, προς αποτροπή επισκεψιμότητάς του από τρίτους.
Αίθουσα Ξιφασκίας Ελληνικού

Ιστορικό

Η εγκατάσταση άνοιξε επίσημα στις 30 Ιουλίου 2004. Φιλοξένησε τους αγώνες ξιφασκίας στους Θερινούς Ολυμπιακούς Αγώνες 2004 στην Αθήνα. Η εγκατάσταση είχε χωρητικότητα 3.800 θέσεων για τους προκριματικούς αγώνες και 5.000 θέσεων για τους τελικούς. Κατά τη διάρκεια των Παραολυμπιακών Αγώνων 2004, η Αίθουσα Ξιφασκίας χρησιμοποιήθηκε για το άθλημα Ξιφασκία με αμαξίδιο.
Μίσα Μπάρτον

Πρώτα χρόνια

Η Μπάρτον γεννήθηκε στο Χάμμερσμιθ του Λονδίνου. Η μητέρα της ήταν Ιρλανδή φωτογράφος και ο πατέρας της Άγγλος μεσίτης. Ο παππούς της ήταν καθηγητής γλώσσας σε Πανεπιστήμιο και έχει μία μικρότερη και μία μεγαλύτερη αδελφή. Η Μπάρτον αποφοίτησε από τη σχολή επαγγελμάτων για παιδιά το 2004 στο Μανχάταν, και συνέχισε την υποκριτική της καριέρα.

Καριέρα

Η Μπάρτον έχει πάιξει σε πάρα πολλές ταινίες, αλλά ο ρόλος που την έκανε γνωστή ήταν το 2003 στη σειρά California Teens (The O.C.) στο ρόλο της Μαρίσα Κούπερ πλάϊ στον Πήτερ Γκάλαχερ, Άνταμ Μπρόντι, Μπεν Μακένζι, Ρέιτσελ Μπίλσον και Μελίντα Κλαρκ. Έπαιξε στο ψυχολογικό θρίλερ Η Έκτη Αίσθηση με τον Μπρους Γουίλις και τον Χάλεϊ Τζόελ Όσμεντ. Η Μπάρτον έκανε και καριέρα στο μόντελινγκ στις εταιρείες Calvin Klein και Bebe. Όταν η καριέρα της απογειώθηκε μετά τον ρόλο της στη σειρά που έχει δεχθεί πολύ καλές κριτικές California Teens πολλοί παραγωγοί την ήθελαν για τις ταινίες τους. Η Μπάρτον ήταν παιδί-αστέρας του κινηματογράφου και είχε παίξει σε αρκετές ταινίες στην τρυφερή της ηλικία και στην εφηβεία της έπειτα. Στη σειρά απέσπασε καλές κριτικές και της δόθηκαν πολλά βραβεία, αλλά το Μάιο του 2006 η Μπάρτον αποχώρησε από τη σειρά και έτσι το California Teens σε αξιολογήσεις έπεσε δραματικά. Το 2007 η Μπάρτον συμπρωταγωνίστησε με τον Χέιντεν Κρίστενσεν στην ταινία Άγγελοι Και Παρθένες (Virgin Territory)

Προσωπική Ζωή

Η Μπάρτον έβγαινε με τον Σίσκο Άντλερ, Τζέιμι Ντόρναν, Τέιλορ Λοκ, Μπρετ Σάιμον. Το 2008 ζευγαρώθηκε με τον Λουκ Πίτσαρντ και το 2009 ανακοίνωσε η ίδια στον προσωπικό της λογαριασμό ότι χώρισαν αλλά παρέμειναν φίλοι. Στις 27 Δεκεμβρίου του 2007 η Μπάρτον συνελήφθη το να οδηγεί χωρίς έγκυρη άδεια και να έχει υπό την κατοχή της μαριχουάνα, αφέθηκε ελεύθερη το επόμενο πρωί με εγγύηση 10.000 δολαρίων. Στις 11 Ιανουαρίου του 2008 η Μπάρτον ήταν καλεσμένη στη ραδιοφωνική εκπομπή του Ράιαν Σίκρεστ και δήλωσε On-Air ότι είναι 100 τοις εκατό υπεύθυνη και ότι είναι απογοητευμένη με τον εαυτό της. Στις 21 Ιανουαρίου του 2010 μηνύθηκε από τον ιδιοκτήτη του διαμερίσματός της για άρνηση καταβολής και πλήρωνε 7.000 δολάρια το ενοίκιο του διαμερίσματος. Τον Ιούλιο του 2009 η Μπάρτον έπαθε λοίμωξη των δοντιών και έπεσε σε κατάθλιψη.
Βασίλειος Αποστολίδης (βουλευτής)

Βιογραφικά στοιχεία

Καταγόταν από την Καρδίτσα. Ακολούθησε σταδιοδρομία στον στρατό ξηράς φτάνοντας μέχρι τον βαθμό του ταγματάρχη.
Εξελέγη βουλευτής, με την υποστήριξη του Εθνικού Ριζοσπαστικού Κόμματος (Ε.Ρ.Κ.), Βόλου στις εκλογές του 1933 και επανεξελέγη βουλευτής Λάρισας, με το Ε.Ρ.Κ., στις εκλογές του 1935.
Παυσανίας Ζωγλοπίτης

Βιογραφικά στοιχεία

Εξελέγη πρώτη φορά βουλευτής Τρικάλων στις εκλογές του Αυγούστου 1910 και επανεξελέγη σε αυτές του Νοεμβρίου 1910.
Άντι Φρέιζερ

Βιογραφία

O Φρέιζερ γεννήθηκε στην περιοχή Πάντιγκτον του Λονδίνου και η μουσική του εκπαίδευση ξεκίνησε κατά την παιδική του ηλικία με πιάνο, πριν ασχοληθεί με την κιθάρα κατά την εφηβεία του. Μετά την αποβολή του από το σχολείο του, προσπάθησε να ασχοληθεί επαγγελματικά με τη μουσική, μπαίνοντας στο "Hammersmith F.E. College" όπου γνώρισε τον Αλέξις Κόρνερ, γνωστό και ως "πατέρα των βρετανικών μπλουζ".
Σε ηλικία 15 ετών ξεκίνησε να παίζει μπάσο και εντάχθηκε για ένα μικρό χρονικό διάστημα στους Bluesbreakers του Τζον Μάγιαλ, για να γίνει την επόμενη χρονιά, μέλος των νεοσύστατων Free, μαζί με τους Πωλ Ρότζερς, Πωλ Κοσσόφ και Σάιμον Κερκ. Το συγκρότημα γνώρισε πολύ μεγάλη επιτυχία με το σινγκλ "All Right Now" από το δίσκο "Fire and Water", πριν διαλυθούν το 1971. Ο Φρέιζερ σχημάτισε τους Toby με τον κιθαρίστα Άντριαν Φίσερ και το ντράμερ Σταν Σπικ, χωρίς να κυκλοφορήσουν καμία από τις ηχογραφήσεις τους. Στα τέλη του 1971, επέστρεψε στους επανενωμένους Free, αλλά αποχώρησε και πάλι λίγους μήνες αργότερα.
Στη συνέχεια, δημιούργησε τους Sharks, κυκλοφορώντας μαζί τους το "First Water", το 1973. Μετά την αποχώρηση του από τους Sharks, ο Φρέιζερ σχημάτισε τους Andy Fraser Band ηχογραφώντας τους δίσκους "Andy Fraser Band" και "In Your Eyes", το 1975. Μετά τη διάλυση και αυτού του συγκροτήματος, ασχολήθηκε με τη συγγραφή μουσικής για άλλους καλλιτέχνες, γράφοντας κομμάτια για τον Ρόμπερτ Πάλμερ, τον Τζο Κόκερ, τον Ροντ Στιούαρτ, κ.α..
Το 1984, κυκλοφόρησε το τρίτο του προσωπικό άλμπουμ με τίτλο "Fine, Fine Line", μαζί με τον κιθαρίστα Μάικλ Τόμπσον, τον μπασίστα Ντέιβιντ Φάραγκερ, τον κιμπορντίστα Μπομπ Μαρλέτ και το ντράμερ Τόνι Μπρονάγκελ.
O Φρέιζερ δήλωσε ότι είναι ομοφυλόφιλος και διαγνώστηκε με τον ιό του AIDS.
Το 1994, έπαιξε με τον Πωλ Ρότζερς στο φεστιβάλ "Woodstock '94" και επανήλθε στα μουσικά δρώμενα το 2005 με τον δίσκο "Naked... and Finally Free". Τον Μάιο του 2006, έδωσε δύο συναυλίες στο "Temecula Community Arts Theatre" της Καλιφόρνια, τις πρώτες του ζωντανές εμφανίσεις μετά από δώδεκα χρόνια.
Το 2008, έγραψε το τραγούδι "Obama (Yes We Can)" για να στηρίξει την υποψηφιότητα του Μπαράκ Ομπάμα για την αμερικάνικη προεδρία. Δύο χρόνια αργότερα, κυκλοφόρησε, αποκλειστικά μέσω διαδικτύου, το άλμπουμ "On Assignment", με ελεύθερο downloading, ενώ το μουσείο του Rock and Roll Hall of Fame περιέλαβε μία από τις κιθάρες του στους χώρους του.
Το 2013, εμφανίστηκε και πάλι ζωντανά, με το προσωπικό σχήμα του Τόμπι Έρνσο, για λίγες συναυλίες στη Μεγάλη Βρετανία.
Ο Φρέιζερ πέθανε στις 16 Μαρτίου 2015 στην Καλιφόρνια, ενώ καταπολεμούσε το AIDS και τον καρκίνο.
Γκόρντον Σόλι

Χαρακτήρας

Ο Σόλι ήταν ένας ξεχωριστός σχολιαστής αγώνων που έγραψε την δική του ιστορία, για το διαφορετικό του στυλ. Η φωνή του ήταν χαρακτηριστική και ο τόνος της ήταν πάντα ήπιος και χαλαρός. Χρησιμοποιούσε πανέξυπνες εκφράσεις και ήταν λιτός και απλός. Διέφερε σε σχέση με τους υπόλοιπους συναδέλφους του, αφού ήταν πιο λακωνικός στο σχολιασμό του.

Εταιρείες

Ξεκίνησε την καριέρα του, από την Φλόριντα και δούλεψε κυρίως για το World Championship Wrestling. Επίσης ήταν ο κύριος σχολιαστής στο Τζόρτζια Championship Wrestling, στο Championship Wrestling από την Φλόριντα και στο Continental Championship Wrestling και άλλα.

Αναγνώριση

Το 2008, το World Wrestling Entertainment τον τίμησε, εισάγοντας τον στο Hall of Fame.
Αδόλφος Ε΄ του Χόλσταϊν-Ζέγκεμπερκ

Βιογραφία

Ήταν ο πρωτότοκος γιος τού Ιωάννη Α΄ κόμη τού Χόλσταϊν-Κιέλου και της Ελισάβετ των Ασκάνια, κόρης τού Αλβέρτου Α΄ δούκα της Σαξονίας.
Το 1273 η περιοχή τού πάππου του διαιρέθηκε: ο Αδόλφος Ε΄ με τον αδελφό του Ιωάννη Β΄ έλαβαν το Κίελο και ο θείος τους Γεράρδος Α΄ έλαβε το Ίτσεχοε. Έπειτα οι δύο αδελφοί διαίρεσαν το Κίελο μεταξύ τους: ο Αδόλφος Ε΄ πήρε τον ποταμό Έλβα, τη μεγάλη λίμνη Πλεν και εκτεταμένες ιδιοκτησίες κατά μήκος τού Κάτω Έλβα, βορειο-δυτικά τού Αμβούργου. Ο Αδόλφος Ε΄ καλούσε τον εαυτό του κόμη τού Χόλσταϊν & Στόρμαρν και διέμενε στο μεγαλύτερο κάστρο της περιοχής, αυτό τού Ζήγκεσμπουρκ (νυν Λουτρά Ζέγκεμπερκ). Οι ιστορικοί αποκαλούν την περιοχή του ως Χόλσταϊν-Ζέγκεμπερκ.
Ο Αδόλφος Ε΄ απεβίωσε το 1308 χωρίς άρρενες απογόνους και το Ζέγκεμπερκ περιήλθε στον ανιψιό του Αδόλφο Ζ΄, γιο τού Ιωάννη Β΄. Αυτός όμως σε μία ιδιωτική εκδίκηση, σκοτώθηκε το 1315. Τότε το Ζέγκεμπερκ πέρασε στον Ιωάννη Β΄, που όταν απεβίωσε το 1316, η περιοχή μοιράστηκε στα τέκνα των εξαδέλφων του, στον Γεράρδο Γ΄ κόμη τού Χόλσταϊν-Ρένντσμπουρκ και τον Αδόλφο Ζ΄ κόμη τού Χόλσταϊν-Πίννεμπερκ & Σάουμμπουρκ.
Γλώσσες του Λεσότο

Το Λεσότο, χώρα της Νότιας Αφρικής, φιλοξενεί αρκετές γλώσσες, μεταξύ των οποίων είναι οι Φούθι, Σεσόθο, Ξόσα, Ζουλού και τα Αγγλικά. Όλες εκτός από τα αγγλικά ανήκουν στην οικογένεια γλωσσών Νίγηρα-Κονγκό.

Εθνικές και επίσημες γλώσσες

Τα Σεσόθο (ή Νότια Σεσόθο), μια Νότια Μπαντού γλώσσα, είναι η εθνική γλώσσα του Λεσότο, και ομιλείται από τους περισσότερους Μπασόθο. Αναγνωρίστηκε ως εθνική γλώσσα με το Νομοσχέδιο Εθνικών και Επίσημων Γλωσσών, το οποίο επικυρώθηκε από την Εθνοσυνέλευση του Λεσότο στις 12 Σεπτεμβρίου 1966 και καθιέρωσε επίσης τα Σεσόθο και τα αγγλικά ως τις δύο επίσημες γλώσσες της χώρας. Η γλωσσική πολιτική της χώρας προωθεί τη διγλωσσία, και το Μέρος 1 του Συντάγματος του Λεσότου αναφέρει:
Οι επίσημες γλώσσες του Λεσότο θα πρέπει να είναι τα Σεσόθο και τα Αγγλικά, και κατά συνέπεια, κανένα όργανο ή συναλλαγή δεν πρέπει να είναι άκυρη με αιτία ότι εκφράζεται ή πραγματοποιείται σε μία από αυτές τις γλώσσες.
Τα Σεσόθο είναι η πρώτη γλώσσα πάνω από το 90% του πληθυσμού και "χρησιμοποιείται ευρέως ως μέσο επικοινωνίας" στην καθημερινή ομιλία. Τα αγγλικά διατηρούνται για επίσημες διαδράσεις, όπως η "κυβέρνηση και διοίκηση", παρόλο που η χρήση των Σεσόθο στην πολιτική, τη θρησκεία και τα μέσα μαζικής ενημέρωσης αυξάνεται.
Η πρωτοβάθμια εκπαίδευση των παιδιών πραγματοποιείται στα Σεσόθο για τα πρώτα τέσσερα χρόνια, αλλά τα αγγλικά γίνονται το μέσο διδασκαλίας στη πέμπτη τάξη του δημοτικού σχολείου. Η ικανότητα στην αγγλική γλώσσα είναι "ιδιαίτερα σημαντική ... για εκπαιδευτικές, πολιτικές, κοινωνικές και οικονομικές συναλλαγές στην υποήπειρο" και βοηθά στην απόκτηση επαγγέλματος εντός του Λεσότο και στο εξωτερικό. Παρόλο που "γίνονται προσπάθειες για να σιγουρευτεί ότι τα παιδιά των Μπασόθο" θα μάθουν να διαβάζουν, να ομιλούν και να γράφουν αγγλικά, πολλοί Μπασόθο ολοκληρώνουν μόνο τη "βασική δημοτική εκπαίδευση [και] παραμένουν μονόγλωσσοι στα Σεσόθο".

Μειονοτικές και μεταναστευτικές γλώσσες

Μια μειοψηφία Μπασόθο, που εκτιμάται ότι αριθμεί 248.000 άτομα (1993), μιλάει τα Ζουλού, μία από τις έντεκα επίσημες γλώσσες της Νότιας Αφρικής. Η Φούθι, μια γλώσσα Νγκούνι που συνδέεται στενά με τα Σουάζι, μια επίσημη γλώσσα της Νότιας Αφρικής και της Σουαζιλάνδης, ομιλείται από τους 43.000 Μπασόθο (2002). Η Ξόσα, μια άλλη γλώσσα Νγκούνι και επίσημη γλώσσα της Νότιας Αφρικής, ομιλείται από 18.000 άτομα στο Λεσότο. Τυπικά, οι ομιλητές αυτών των μειονοτικών γλωσσών ομιλούν επίσης τα Σόθο.
Η Αφρικάανς, που ομιλείται κυρίως στη Νότια Αφρική και τη Ναμίμπια, είναι μεταναστευτική γλώσσα.
Άγιος Παύλος, Αντίγκουα και Μπαρμπούντα

Γεωγραφία

Ο Άγιος Παύλος βρίσκεται νότια της Αντίγκουα και Μπαρμπούντα και της Αντίγκουα. Συνορεύει στα δυτικά με την Αγία Μαρία, στα βορειοδυτικά με τον Άγιο Ιωάννη και στα βορειοανατολικά με τονμ Άγιο Πέτρο.
Καθεδρικός Ναός του Ροσκίλντε

Ο Καθεδρικός ναός

Ο καθεδρικός ναός του Ροσκίλντε (Roskilde), αφιερωμένος στον Άγιο Λουκά, χρονολογείται από το 12ο και 13ο αιώνα. Φημίζεται ως το μαυσωλείο της βασιλικής οικογένειας της Δανίας. Από το 15ο αιώνα έχουν ενταφιαστεί στο ναό τριάντα εννέα βασιλείς και βασίλισσες της Δανίας. Η παράδοση αυτή διατηρείται μέχρι σήμερα, αν και από τα μέσα του 20ου αιώνα δεν υπήρχε ελεύθερος χώρος στα πολυάριθμα παρεκκλήσια του καθεδρικού ναού για τον ενταφιασμό των μοναρχών της Δανίας. Το 1972 χτίστηκε ένα νέο παρεκκλήσιο έξω από τον καθεδρικό ναό, σε οκταγωνικό σχήμα, για τον ενταφιασμό του βασιλιά Φρειδερίκου Θ' (1899 – 1972).
Στη θέση του σημερινού καθεδρικού ναού προϋπήρχε μια ξύλινη εκκλησία, που αντικαταστάθηκε κατά τον 11ο αιώνα από ένα πέτρινο ναό, κατά παραγγελία της Εστρίντ (Estrid), αδελφής του βασιλιά Κανούτου (Knud ή Canute). Ο επίσκοπος Άμπσαλον (Absalon) εγκαινίασε την οικοδόμηση του σημερινού καθεδρικού ναού του Ρόσκιλε σε αντικατάσταση της μικρής πέτρινης εκκλησίας που προϋπήρχε. Η κατασκευή του ναού ξεκίνησε στη δεκαετία του 1170 μ.Χ., ενώ ο επίσκοπος Άμπσαλον χρηματοδότησε δίχως φειδώ τη δαπανηρή ανέγερση ενός τόσο μεγαλεπήβολου εγχειρήματος.
Ο γοτθικός καθεδρικός ναός του Ροσκίλντε θεωρείται ως ο πρώτος κατασκευασμένος ολοκληρωτικά από οπτόπλινθο καθεδρικός ναός της Ευρώπης. Χρησιμοποιήθηκαν πάνω από τρία εκατομμύρια τούβλα. Είναι τρίκλιτος ναός, μήκους 86 μέτρων, με δύο ορόφους, εξώστη πίσω από ιερό, δύο πύργους σε κάθε πλευρά του κυρίως ναού και ένα ιδιαίτερα ευρύχωρο εγκάρσιο κλίτος. Ονομαστοί καλλιτέχνες, αρχιτέκτονες και γλύπτες της εποχής συνέβαλαν στη διακόσμηση του βασιλικού μνημείου. Στο κεντρικό κλίτος του καθεδρικού ναού βρίσκεται το περίτεχνο εκκλησιαστικό όργανο και ο αλαβάστρινος άμβωνας, όπως και το επίχρυσο ιερό από την Αμβέρσα.
Από το 15ο αιώνα έχουν ενταφιαστεί στον καθεδρικό ναό τριάντα εννέα βασιλείς και βασίλισσες της Δανίας. Η βασίλισσα της Δανίας Μαργαρίτα Α' (1353 – 1412) ήταν από τους πρώτους που ενταφιάστηκαν στο ναό. Το πολυτελέστατο και πλούσια διακοσμημένο παρεκκλήσιο του βασιλιά Χριστιανού Δ' (1577 – 1648) φιλοξενεί επίσης τη λάρνακα της συζύγου του Άννας – Αικατερίνης και του πρίγκιπα Χριστιανού, όπως και του Φρειδερίκου Γ' (1609 – 1670) και της συζύγου του Αμαλίας. Ο ναός ολοκληρώθηκε γύρω στο 1280, με σημαντικές όμως επεκτάσεις και διακοσμήσεις στα επόμενα χρόνια. Προστέθηκαν παρεκκλήσια και οι τοίχοι διακοσμήθηκαν με τοιχογραφίες και ανάγλυφες παραστάσεις.
Φρειδερίκος Γουλιέλμος της Κουρλάνδης

Βιογραφία

Ήταν γιος του Φρειδερίκου-Καζιμίρ δούκα της Κουρλάνδης & Σεμιγκάλλια και της δεύτερης συζύγου του Ελισάβετ-Σοφίας των Χοεντσόλερν, κόρης του Φρειδερίκου-Γουλιέλμου εκλέκτορα του Βρανδεμβούργου.

Οικογένεια

Νυμφεύτηκε το 1710 την Άννα των Ρομάνοφ μεγάλη δούκισσα της Ρωσίας. Ο Φρειδερίκος-Γουλιέλμος απεβίωσε 2 μήνες μετά. Δεν απέκτησαν απογόνους. To 1730 η Άννα έγινε Αυτοκράτειρα της Ρωσίας.
Η κούκλα του σατανά

Πλοκή

Λίγο πριν πεθάνει, ο διάσημος στραγγαλιστής Τσαρλς Λη Ρέι (Τσάκι), μεταφέρει την ψυχή του στο σώμα μιας κούκλας προορισμένη για παιδικό παιχνίδι. Η κούκλα αυτή αγοράζεται από μια μητέρα ως δώρο για τα εξάχρονα γενέθλια του γιου της. Από την πρώτη ημέρα, η κούκλα ζωντανεύει και δολοφονεί την μπέιμπι-σίτερ του αγοριού. Ακολουθούν αρκετές δολοφονίες που διαπράττει ο Τσάκι αναζητώντας ταυτόχρονα κάποιο ανθρώπινο σώμα για να μεταφέρει την ψυχή του.

Παραγωγή

Τα εξωτερικά γυρίσματα της ταινίας, καθώς και τα γυρίσματα στην οικία των πρωταγωνιστών έλαβαν χώρα στο Σικάγο του Ιλινόις. Τα υπόλοιπα εσωτερικά γυρίσματα έλαβαν χώρα στα κινηματογραφικά στούντιο Κάλβερ, στο Κάλβερ Σίτι της Καλιφόρνια.
Βρυώνη (συνοικία)

Χαρακτηριστικά

Σημείο αναφοράς της συνοικίας υπήρξαν τα δυο Μέγαρα της οικογενείας Βρυώνη, τα οποία βρίσκονταν επί της λεωφόρου Σωκράτους (μετέπειτα Βασιλέως Κωνσταντίνου και νυν Ηρώων Πολυτεχνείου) στη συμβολή με την οδό Κανθάρου. Η εύπορη εμπορική οικογένεια Βρυώνη εγκαταστάθηκε στον Πειραιά στα τέλη του 19ου αιώνα και οικοδόμησε τα δυο αυτά Μέγαρα, ένα εκ των οποίων διέθετε ένα πολύ χαρακτηριστικό Ρολόι στην στέγη με 4 όψεις από το οποίο μπορούσαν οι ναυτικοί να διαβάσουν από μακριά την ώρα σε όλες τις κατευθύνσεις. Δυστυχώς αμφότερα κτίρια έχουν κατεδαφιστεί την δεκαετία του 1970 και στη θέση τους υπάρχουν νεόκτιστες πολυκατοικίες.
1636 Πόρτερ

Φυσικά χαρακτηριστικά

Η μέση διάμετρος του Πόρτερ εκτιμάται σε 9,22 ± 0,9 χιλιόμετρα. O φασματικός τύπος του είναι S (λιθώδης), ενώ το γεωμετρικό άλβεδό του είναι 0,120 ± 0,027. Ο Πόρτερ περιστρέφεται γύρω από τον εαυτό του μία φορά κάθε 2 ώρες 57 λεπτά και 55 δευτερόλεπτα.